རྟེན་འབྲེལ་རྩིས་རིན་ཆེན་སྒྲོན་མ་བཞུགས།  ། ༄༅།  ། རྒྱ་གར་སྐད་དུ།  པྲ་ཏཱི་ཏྱཾ་ས་མུདྤཱ་ད་ཨཱརྵ་∶¡Ãཏ་ཏྭ་(《¡¶ཞ》¡《¡¶ལུ》¡ཏྭད་ཏ་)རཏྣ་དཱི་པཾ་ནཱ་མ།  བོད་སྐད་དུ།  རྟེན་ཅིང་འབྲེལ་པར་འབྱུང་བའི་གཙུག་ལག་གི་དེ་ཁོ་ན་ཉིད་རིན་པོ་ཆེའི་སྒྲོན་མ་ཞེས་བྱ་བ།  བླ་མ་དམ་པའི་ཞབས་ལ་གུས་པས་ཕྱག་འཚལ་ལོ།  ། རྒྱལ་བའི་རྗེས་ཞུགས་རྒྱལ་བའི་སྲས།  ། རྒྱལ་བའི་སྲས་ཀྱི་ཐུ་བོ་པ།  ། རྒྱལ་སྲས་འཇམ་མགོན་ལ་བཏུད་དེ།  ། རྟེན་ཅིང་འབྲེལ་འབྱུང་དེ་ཉིད་བྲི༑ ༑ མ་རིག་འདུ་བྱེད་རྣམ་ཤེས་དང་།  ། མིང་གཟུགས་སྐྱེ་མཆེད་རེག་པ་དང་།  ། ཚོར་བ་སྲེད་པ་ལེན་པ་དང་།  ། སྲིད་པ་སྐྱེ་བ་རྒ་ཤི་སྟེ།  ། འདི་དག་རྟེན་འབྲེལ་བཅུ་གཉིས་ཡིན།  ། སྨལ་པོའི་བཅུ་དྲུག་ནས་བརྩམས་ཏེ།  ། རྒྱལ་གྱི་ཟླ་བའི་བཅོ་ལྔའི་བར༑ ༑ མ་རིག་པ་ཡི་ཟླ་བར་འདོད།  ། འདུ་བྱེད་ལ་སོགས་ལུགས་འབྱུང་གི། རིམ་པས་ཟླ་བ་གཞན་ལ་སྦྱར།  ། སོ་སོའི་ཚེས་གཅིག་ནས་བཟུང་ནས།  ། མ་རིག་པ་ལ་སོགས་པ་རྣམས།  ། བཟློག་པའི་གོ་རིམ་ཇི་བཞིན་དུ།  ། བཅུ་གསུམ་པ་ནི་གསུམ་དང་མཚུངས།  ། བཅུ་བཞི་བཞི་མཚུངས་བཅོ་ལྔ་ལྔ།  ། དཀར་པོའི་ཕྱོགས་ལའང་དེ་བཞིན་ནོ།  ། དང་པོ་ཡི་ནི་ཉིན་ཞག་ལ།  ། ནམ་ལངས་ནས་བཟུང་མ་རིག་པས༑ ༑ ཆུ་ཚོད་གསུམ་དབང་རྒ་ཤིས་ཆུ།  ། སྐྱེ་མདའ་སྲིད་འབྱུང་ལེན་པས་བཞི།  ། སྲིད་མེ་ཚོར་མདའ་རེག་པས་བདུན།  ། སྐྱེ་མཆེད་དུས་དང་མིང་གཟུགས་རོ།  ། རྣམ་ཤེས་རི་བོ་འདུ་བྱེད་མདའ།  ། ཚེས་གྲངས་གང་ལ་བབ་པ་ཡི།  ། རྟེན་འབྲེལ་དེ་ཡིས་ཐོག་དྲངས་ནས།  ། རིམ་བཞིན་སོ་སོའི་དུས་ལ་དབང་།  ། གང་དུ་ཚེས་དང་ཟླ་བ་ལྷག། རྟེན་འབྲེལ་ཀྱང་ནི་དེ་བཞིན་ནོ།  ། འབྲས་བུ་མི་བཟད་འབྱིན་པའི་ཕྱིར༑ ༑ དེ་ཚེ་ཞི་བའི་ལས་མི་བརྩམ།  ། དེ་ལྟའི་དུས་ཚོད་ཡོངས་ཤེས་ནས།  ། སྐྱེ་བ་ལས་ཕྱོགས་རྐུན་མ་ནད།  ། མིག་འགུལ་རྣ་བ་ངུ་བ་དང་།  ། རྐན་འགུལ་བ་དང་ལྟོགས་པ་དང་།  ། རྐང་པ་སྦྲིད་དང་རྐང་པའི་སྒྲ།  ། གོས་ཚིག་སྣུམ་ཞུགས་བྱི་བས་ཟོས༑  ཁྱི་ངུ་བྱ་རོག་སྒྲ་དང་ནི།  ། ས་གཡོ་མཚན་མ་སེམས་པ་རྣམས།  ། མཁས་པས་ཡོངས་སུ་བརྟག་པར་བྱ།  ། མ་རིག་པ་ལ་བཙས་པ་ནི།  ། ཉི་མ་དགུ་དང་ཟླ་བ་དགུ༑ ༑ ལོ་དགུ་དག་ལ་མ་ཤི་ན།  ། ནོར་ལྡན་སྙན་སྨྲ་སེམས་གདུག་ཅིང་།  ། ཉེ་དུ་དང་རྩོད་འཁྲིག་ལ་སྲེད།  ། རྨོངས་ཤིང་མཐའ་འཁོབ་གཙོ་བོར་འགྱུར།  ། བརྒྱད་ཅུ་རྩ་གཅིག་འཚོ་བ་སྟེ།  ། འདུ་བྱེད་ལ་ནི་འཆི་བར་འགྱུར།  ། འདུ་བྱེད་ལ་བཙས་ཉི་མ་བརྒྱད།  ། ཟླ་བ་བརྒྱད་དང་ལོ་བརྒྱད་ལ།  ། གལ་ཏེ་ཤི་བར་མ་གྱུར་ན།  ། ནད་མེད་འབྱོར་ཅིང་ཚངས་པར་སྤྱོད།  ། ཆོས་ལྡན་མཁས་ཤིང་བདེན་པར་སྨྲ།  ། གྲོགས་མང་ཀུན་ལ་ཕན་པར་འགྱུར།  ། བརྒྱད་ཅུ་བརྒྱད་འཚོ་རང་ཉིད་ཀྱི།  ། ཡུལ་དུ་རྣམ་ཤེས་ཉི་མར་འཆི།  ། རྣམ་ཤེས་ལ་ནི་བཙས་པ་གང་།  ། ཉི་མ་ལྔ་དང་ཟླ་བ་ལྔ།  ། ལོ་ལྔ་དག་ལ་མ་ཤི་ན།  ། མཁས་ཤིང་སྤྲོ་རིང་ཕོངས་པ་དང་།  ། རྟུལ་ཕོད་ཀྱིས་ནི་ཕ་རོལ་གནོན།  ། སྡིག་ལ་དགའ་ཞིང་ཆགས་པར་ལྡན།  ། ང་རྒྱལ་ཆེ་ཞིང་ཚིག་རྩུབ་སྨྲ༑ ༑ མགོན་མེད་ཉམ་ཐག་མཁས་པ་ལ།  ། རྟག་ཏུ་བྱམས་པར་བྱེད་པ་དང་།  ། ནད་མེད་གཞན་ལ་བརྟེན་པས་འཚོ།  ། དྲུག་ཅུ་བཞིར་འཚོ་མིང་གཟུགས་ཀྱི།  ། ཉི་མ་ལ་ནི་མཚོན་གྱིས་འཆི།  ། མིང་དང་གཟུགས་ལ་བཙས་པ་ནི།  ། ཉི་མ་དྲུག་དང་ཟླ་བ་དྲུག། ལོ་དགུའམ་དེ་བཞིན་བཅུ་གཉིས་ལ།  ། གལ་ཏེ་དེ་ནི་མ་ཤི་ན།  ། ནད་དཀོན་ཕོངས་ཤིང་བུ་མི་འཚོ།  ། བློ་ཞན་སྒྲ་ཡི་འཇིགས་དང་བཅས།  ། གཏུམ་ཞིང་ང་རྒྱལ་ལྡན་པ་དང་།  ། དམན་(《¡¶ཞ》¡དམ་)པ་ལ་བརྩེ་ངན་དང་འགྲོགས།  ། ཆུང་མ་གསུམ་ནི་ཡོད་པར་འགྱུར།  ། དེ་ཡི་ཕ་མ་ཚེ་རིང་ཞིང་།  ། ཚོང་གི་ལས་ཀྱི་འཚོ་བ་དང་༑ ༑ ཚེ་ཡི་མཐའ་མར་ལོངས་སྤྱོད་ལྡན།  ། བདུན་ཅུ་གཅིག་ཏུ་འཚོ་བ་སྟེ།  ། སྐྱེ་མཆེད་དྲུག་གི་ཉི་མར་འཆི། །  ༈། ། སྐྱེ་མཆེད་དྲུག་ལ་བཙས་པ་གང་།  ། ཉི་མ་ལྔ་དང་ཟླ་བ་ལྔ།  ། ལོ་བཅུའམ་དེ་བཞིན་ལོ་བརྒྱད་ལ།  ། གློ་བུར་དུ་ནི་མ་ཤི་ན༑ ༑ སྐྱེ་མ་ཐག་ཏུ་མ་ནི་འཆི།  ། ཕ་ཡང་ལོ་བརྒྱད་དག་ལ་འཆི།  ། དཔའ་ཞིང་རང་གི་ཁྱིམ་ན་གཙོ།  ། ནད་ལྡན་སེར་སྣ་ཆེ་ཞིང་ཕོངས།  ། དྲུག་ཅུ་བཞིར་འཚོ་རེག་པ་ལ༑ ༑ རང་གི་ཁྱིམ་དུ་འཆི་བར་འགྱུར།  ། རེག་པ་ལ་བཙས་ཉི་མ་གཉིས།  ། གསུམ་ལྔ་ཟླ་བ་ལྔ་དང་དགུ།  ། ལོ་དགུ་དག་ལ་མ་ཤི་ན།  ། བློ་ལྡན་མཁས་ཤིང་རིག་པ་ཤེས༑ ༑ ང་རྒྱལ་ཆེ་ཞིང་ཚིག་རྩུབ་སྨྲ།  ཁྲོ་ཞིང་བརྩོན་འགྲུས་ལྡན་པ་དང་།  ། འཁྲིག་པ་ལ་སྲེད་ཕྲག་དོག་ལྡན།  ། རྐུ་ཞིང་རབ་ཏུ་སྒྲིན་པ་སྟེ།  ། དྲུག་ཅུ་གསུམ་འཚོ་ཚོར་བ་ལ།  ། ཆུ་འམ་རྒྱལ་པོའི་ཆད་པས་འཆི།  ། ཚོར་བ་ལ་ནི་གང་ཞིག་བཙས༑ ༑ དེ་ནི་ཉི་མ་གཉིས་སམ་བཅུ།  ། ཟླ་བ་བརྒྱད་དམ་ལོ་བརྒྱད་ལ།  ། གློ་བུར་དུ་ནི་མ་ཤི་ན།  ། བཟོ་ཡི་གནས་ལ་མཁས་ཤིང་འབྱོར།  ། སྡིག་པའི་སེམས་ལྡན་གཞན་གྱིས་བཀུར།  ཁ་གསག་གཡོ་ཡིས་ཕ་རོལ་སླུ།  ། ནད་བུ་ཅན་དུ་འགྱུར་བ་དང་༑ ༑ རྒྱལ་པོའི་ཆད་པས་འཇིགས་པ་སྟེ།  ། ཆུང་མ་གཉིས་ལྡན་འཁྲིགས་ལ་སྲེད༑ ༑ སུམ་ཅུའམ་ལྔ་བཅུའམ་དྲུག་ཅུ་ལ།  ། འཆི་གྱུར་སྲེད་པའི་ཉི་མ་ལའོ། །  ༈། ། སྲེད་པ་ལ་ནི་གང་བཙས་པ།  ། ཉི་མ་བཅུ་དང་ཟླ་བ་གསུམ།  ། ལྔ་འམ་ཡང་ན་ལོ་དགུ་ན།  ། སྲོག་ནི་འགགས་པར་མ་གྱུར་ན།  ། གཟུགས་བཟང་འབྱོར་ཞིང་གྲགས་པས་མཛེས།  ། ཚུལ་ཁྲིམས་རྣམ་དག་ཆོས་དང་ལྡན།  ། ཡང་ན་དེ་ནི་གཙོ་བོར་འགྱུར།  ། བཟོ་དང་སྒྱུ་རྩལ་ཀུན་ལ་མཁས།  ། སེམས་ལྷོད་བུད་མེད་གཅིག་དང་ལྡན།  ། བུ་དང་ཚ་བོ་མང་འགྱུར་ཞིང་།  ། ནད་དཀོན་ཀུན་ལ་སྙན་ཚིག་སྨྲ༑ ༑ དགྲ་མང་གྲོགས་ཀྱང་མང་བ་སྟེ།  ། བརྒྱད་ཅུ་བཞི་འམ་དྲུག་ཅུར་འཚོ།  ། ལེན་པའི་ཉི་མར་དེ་འཆིའོ།  ། ལེན་པ་ལ་བཙས་ཉི་མ་དགུ།  ། ཟླ་བ་གཉིས་སམ་དེ་བཞིན་བརྒྱད།  ། ལོ་དགུ་དག་ལ་མ་ཤི་ན།  ། གཟུགས་ངན་དྲག་ཤུལ་ཆེ་བ་དང་།  ། ཅུང་ཟད་ཙམ་གྱིས་དགའ་མགུ་བྱེད།  ། སེམས་དྲང་རྒྱུན་དུ་སེམས་ཁྲལ་ཅན།  ། ཚུལ་ཁྲིམས་འཆལ་ཞིང་འདོད་ལ་སྲེད།  ། དེ་ནི་གཞན་གྱི་ཡུལ་ན་གཙོ།  ། མང་དུ་སྨྲ་ཞིང་ཕ་རོལ་སླུ།  ། དྲུག་ཅུ་རྩ་བཞིར་འཚོ་བ་སྟེ།  ། འཛེའམ་ཡང་ན་ཆུ་ཡིས་ནི།  ། རང་གི་ཡུལ་དུ་འཆི་བར་འགྱུར།  ། སྲིད་པ་ཡི་ནི་ཉི་མ་ལའོ།  ། སྲིད་པའི་ཉི་མར་བཙས་གྱུར་པ།  ། ཉི་མ་དགུ་དང་ཟླ་བ་དགུ།  ། ལོ་དགུ་དག་ལ་∶¡Ãགཤིན་རྗེ་ཡི (《¡¶ལུ》¡མ་ཤི་ན)།  ། གདོན་ལས་གལ་ཏེ་ཐར་གྱུར་ན།  ། བརྩོན་ལྡན་སྒེག་ཅིང་དཔའ་བ་དང་།  ། འབྱོར་ཞིང་དོན་མང་ཚོང་གིས་འཚོ།  ། གཞན་གྱི་ཆུང་མ་ལ་སྲེད་ཅིང་།  ། སེམས་གདུག་རྙེད་ཆུང་དམག་དཔོན་འགྱུར།  ། བཟོ་གནས་ལ་མཁས་གཟི་བརྗིད་ཅན༑ ༑ ཆུང་མ་གཉིས་ལྡན་དྲུག་ཅུར་འཚོ།  ། སྐྱེ་བའི་ཉི་མར་འཆི་འགྱུར་ཏེ།  ། མཚོན་ནམ་སྲོག་ཆགས་གདུག་པས་སོ།  ། སྐྱེ་བའི་ཉི་མར་གང་བཙས་པ།  ། ཉི་མ་དགུ་དང་ཟླ་བ་དགུ།  ། ལོ་དགུ་ལ་ནི་གློ་བུར་དུ།  ། གལ་ཏེ་ཤི་བར་མ་གྱུར་ན།  ། དབུལ་ཞིང་ཆོས་ནི་སྤྱོད་པ་དང་།  ། ཡུལ་འཁོར་ལས་ནི་མི་བསྐྱོད་ཅིང་།  ། གཞན་གྱིས་མཆོད་པའི་གནས་སུ་གྱུར།  ། བདེན་པར་སྨྲ་ཞིང་སྙན་པར་བརྗོད།  ། བཟོ་དང་སྒྱུ་རྩལ་ལས་ལ་མཁས།  ། ཆུང་མ་གཅིག་ལྡན་གཉེན་ལ་བྱམས།  ། བདུན་ཅུར་འཚོ་ཞིང་རྒ་ཤི་ལ།  ། ཆུ་ཡི་གནོད་པས་འཆི་བར་འགྱུར།  ། རྒ་ཤི་ལ་ནི་བཙས་གྱུར་པ༑ ༑ ཉི་མ་གཉིས་དང་ཟླ་བ་བདུན།  ། ལོ་དགུ་དག་ལ་མ་ཤི་ན།  ། ཡིད་གཞུངས་གཉེན་འདུན་རྣམས་ལ་བྱམས།  ། གདུག་ཅིང་སྡིག་པའི་ལས་ལ་དགའ།  ། བྱིས་པའི་ཚེ་ན་ནད་དང་ལྡན།  ། ཕྱི་ནས་ནད་བྱང་དགྲ་ཉུང་ཞིང་།  ། དྲུག་ཅུ་རྩ་བཞིར་འཚོ་བ་སྟེ།  ། ལུས་ཀྱི་ཡན་ལག་སྨས་ནས་ཀྱང་།  ། མ་རིག་པ་ཡི་ཉི་མ་ལ།  ། འཆི་བདག་དང་ནི་ཕྲད་པར་འགྱུར།  ། སྐྱེ་བ་བརྟག་པའོ། །  ། ། མ་རིག་པ་ཡི་ཉི་མ་ལ།  ། གཏོང་དང་མཆོད་སྦྱིན་ཞིང་ཁང་བརྩམས།  ། མགོ་ལུས་བཀྲུས་ན་བཀྲ་ཤིས་ཤིང་།  ། གོས་གོན་ཕན་ཐོགས་མི་འགྱུར་རོ།  ། འདུ་བྱེད་རིག་བསླབ་མདའ་གཞུ་བཟུང་།  ། རང་གི་ལས་བྱ་བག་མ་བླང་།  ། དགྲ་གཞོམ་ཁང་པ་བརྩིག་པར་བྱ།  ། ལུས་བཀྲུས་ཡིད་འོང་གོས་རྙེད་འགྱུར།  ། མགོ་བཀྲུས་གོས་གསར་བགོས་གྱུར་ན།  ། ནད་དང་སྐྲག་སྔངས་འབྱུང་བར་འགྱུར།  ། སྦྱིན་པ་གཏང་བར་མི་བྱའོ།  ། རྣམ་ཤེས་རྒྱལ་པོར་དབང་བསྐུར་ཞིང་།  ། དམག་བསྡུ་དགྲ་འདུལ་གྲོང་ལས་བྱ།  ། མགོ་བོ་བཀྲུས་ན་ཡིད་འོང་ཞིང་།  ། ལུས་ཀུན་བཀྲུས་ན་སྐྲག་སྔངས་འབྱུང་།  ། གོས་གསར་བགོས་ན་མཛེས་པར་འགྱུར།  ། མིང་གཟུགས་འཇིགས་ལས་གྲོལ་བ་དང་།  ། ཞི་བའི་ལས་བྱ་ཤིས་པ་བརྗོད།  ། བླ་མ་བསྟེན་པར་བྱ་བ་དང་།  ། སྐྲ་དང་ཁ་སྤུ་སེན་མོ་བྲེག། ལམ་དུ་ཞུགས་ན་བདེ་བར་རྒྱུ༑ ༑ མགོ་བོ་བཀྲུས་ན་སྐྲ་དཀར་འབྱུང་།  ། ལུས་བཀྲུས་སྐྲག་སྔངས་འབྱུང་བ་སྟེ༑ ༑ གོས་བགོས་མྱུར་དུ་འཛད་པར་འགྱུར།  ། སྐྱེ་མཆེད་དྲུག་ལ་དབང་བསྐུར་དང་༑ ༑ གཙོ་བོར་གནས་དང་ཡུལ་གཟུང་དང་།  ། གཏར་སྦ་གྲོང་འཇུག་བརྟན་ལས་འགྲུབ།  ། ལུས་ཀུན་བཀྲུས་ན་ཕ་མ་སྐྲག། མགོ་བཀྲུས་གོས་གོན་མཛེས་པར་འགྱུར།  ། རེག་པ་ལ་ནི་རྐུ་བ་དང་།  ། མཐུ་དང་སྲོག་གཅོད་ལ་སོགས་པ།  ། དྲག་ཅིང་རྩུབ་པའི་ལས་རྣམས་འགྲུབ།  ། མགོ་བོ་བཀྲུས་ན་རྩོད་པ་འབྱུང་།  ། ལུས་པོ་བཀྲུ་བར་མི་བྱའོ།  ། གོས་བགོས་མཛའ་བོའི་ཁྲག་མཐོང་ཞིང་།  ། ཡུན་རིང་གནས་པར་མི་འགྱུར་བས།  ། བགོ་བར་མི་བྱ་གྱོན་འདོད་ན།  ། དགེ་སློང་ལ་ནི་བཏུད་དེ་བགོ། ཚོར་བར་མཛའ་བོ་ཡིད་འོང་དང་།  ། བྲན་དང་ནོར་བསྡུ་བག་མ་བླང་།  ། ཚོང་བྱ་ཆུ་བོ་དག་ལས་བསྒྲལ།  ། མགོ་བཀྲུས་སྐྲ་འབྱི་སྐྲག་སྔངས་འབྱུང་༑ ༑ ལུས་ཀུན་བཀྲུས་ན་ཡིད་མི་བདེ།  ། གྲོགས་པོའི་མདུན་དུ་གོས་བགོས་ན༑ ༑ ཡིད་ལ་འདོད་པ་འགྲུབ་པར་འགྱུར།  ། སྲེད་པར་ནོར་རྫས་བསྡུ་བར་བྱ།  ། ས་བོན་བཏབ་ན་འབྲུ་རྣམས་འཕེལ།  ། མགོ་བོ་བཀྲུས་ན་སྐྲ་འབྱི་ཞིང་།  ། ལུས་པོ་བཀྲུས་ན་སྐྲག་སྔངས་འབྱུང་།  ། དེ་ཡི་མཚན་མོ་གོས་གོན་ན།  ། རྟག་ཏུ་བདེ་བ་ཉིད་དུ་འགྱུར།  ། ལེན་པའི་ཉི་མར་ནོར་བསྡུ་ཞིང་།  ། ཞི་བའི་ལས་བྱ་བག་མ་བླང་།  ། སློབ་དཔོན་དུ་ནི་གནས་པ་དང་།  ། སྨན་སྦྱར་ཕོ་ཉ་བཏང་བ་དང་།  ། སྐྲ་དང་ཁ་སྤུ་སེན་མོ་བྲེག། མགོ་བཀྲུས་འབྱོར་ཞིང་སྐྲ་བཟང་འགྱུར།  ། ལུས་བཀྲུས་ནོར་རྙེད་དཔལ་དང་ལྡན།  ། གོས་གོན་ཕན་ཐོགས་མི་འགྱུར་རོ།  ། སྲིད་པར་ལྷ་ཡི་རྣལ་འབྱོར་དང་།  ། སྔགས་འགྲུབ་མཛའ་བོ་བསྡུ་བར་བྱ།  ། གཞན་ཡང་དགེ་བའི་ལས་རྣམས་འགྲུབ།  ། རྩོད་སྤང་མགོ་བཀྲུས་བཟའ་བ་རྙེད།  ། ལུས་བཀྲུས་མཛེས་ཞིང་མཚན་མོའྀ་ཚེ།  ། རྒན་ལ་བཏུད་ནས་གོས་གྱོན་ཤིས།  ། སྐྱེ་བ་ཁྱིམ་དང་གཙོ་བོའི་ལས༑ ༑ འགྲུབ་འགྱུར་མགོ་བཀྲུས་བཀུར་སྟི་ཐོབ།  ། ལུས་བཀྲུ་ཡིད་དགའ་གོས་གྱོན་ན།  ། ཡུན་རིང་གནས་ཤིང་ཕན་ཐོགས་འགྱུར།  ། རྒ་ཤིར་ནོར་བསྡུ་མཆོད་སྦྱིན་བྱ།  ། རྩོད་སྤང་མགོ་བཀྲུས་བདེ་བར་འགྱུར།  ། ལུས་བཀྲུས་ནད་དང་གོད་རླག་འབྱུང་།  ། གོས་བགོས་ཡུན་རིང་མི་གནས་སོ།  ། ལས་བརྟག་པའོ། །  ། ། མ་རིག་པ་ལ་ཤར་དུ་ཤིས།  ། ལྷོ་དང་ནུབ་ཏུ་རྩོད་དང་འཕྲད།  ། དོན་དུ་གཉེར་བ་འགྲུབ་མི་འགྱུར།  ། བྱང་དུ་སྙན་པའི་ཚིག་ཐོས་སོ།  ། འདུ་བྱེད་ཤར་དུ་ནོར་རྙེད་ལྡོག། ལྷོར་སོང་མྱ་ངན་ཞི་ཞིང་བདེ།  ། ནུབ་ཏུ་ཟས་འཐོབ་བཙལ་བ་རྙེད༑ ༑ བྱང་དུ་དོན་གྲུབ་བདེ་བར་ལྡོག། རྣམ་ཤེས་ཤར་དུ་ཉོན་མོངས་ཤིང་།  ། ལྷོར་སོང་ཉེ་ཞོ་མེད་པར་ལྡོག། ནུབ་ཏུ་རྩོད་ཕྲད་བྱང་ཕྱོགས་སུ།  ། ནོར་རྙེད་མིང་གཟུགས་ཉི་མ་ལ།  ། ལྷོ་དང་ཤར་དུ་བསམ་པ་རྫོགས།  ། ནུབ་དང་བྱང་དུ་དོན་མི་འགྲུབ༑ ༑ སྐྱེ་མཆེད་ཤར་དུ་ནོར་རྙེད་འགྱུར།  ། ལྷོར་སོང་དོན་གྲུབ་བདེ་བར་ལྡོག༑ ནུབ་དང་བྱང་དུ་རེ་བ་རྫོགས།  ། རེག་པར་ཤར་དུ་ནད་ཀྱིས་ཐེབས།  ། ལྷོར་མཛེས་ནུབ་ཏུ་ཅ་ཅོ་འབྱུང་།  ། བྱང་དུ་ནོར་རྙེད་འགོར་བར་འགྱུར།  ། ཚོར་བར་ཤར་དུ་སེམས་བདེ་ཞིང་།  ། མྱ་ངན་དང་ནི་བྲལ་བར་འགྱུར།  ། ལྷོ་རུ་ནད་འབྱུང་རྩོད་དང་འཕྲད།  ། ནུབ་ཏུ་ཤི་བའི་གཏམ་ཐོས་ཤིང་།  ། བྱང་དུ་སྙན་པའི་ཚིག་ཐོས་འགྱུར༑ ༑ སྲེད་པར་ཤར་དུ་བགོ་བ་རྙེད།  ། ལྷོ་རུ་སོང་ན་ནོར་རྙེད་ཅིང་།  ། མྱ་ངན་ཕྲན་ཚེགས་འབྱུང་བར་འགྱུར།  ། ནུབ་ཏུ་ཤི་བའི་གཏམ་ཐོས་ལ།  ། བྱང་དུ་སོང་ན་བདེ་བར་ལྡོག། ལེན་པར་ཤར་དུ་སྐྲག་པར་འགྱུར།  ། ལྷོར་མཛེས་ནུབ་ཏུ་འཇིགས་པར་འབྱུང་།  ། བྱང་དུ་བསམ་རྫོགས་བདེ་བར་ལྡོག། སྲིད་པའི་ཉི་མ་ཤར་དུ་སོང་།